THAI อัพเป้า Cabin Factor ถึง 80% ยันเหตุระเบิดไม่กระทบ
THAI อัพเป้าอัตราบรรทุกผู้โดยสาร (Cabin Factor) ให้ถึง 80% จากปัจจุบัน 75% หวังดันรายได้เพิ่ม 5% ยันเหตุระเบิดในหลายพื้นที่ของไทยไม่มีผลกระทบในระยะสั้น เผยไม่มีการยกเลิกการเดินทาง
15 ส.ค. 2559

นายจรัมพร โชติกเสถียร กรรมการผู้อำนวยการใหญ่ บริษัทการบินไทย จำกัด (มหาชน) หรือ THAI ตั้งเป้าการทำงานหลังจากนี้จะพยายามเพิ่มอัตราบรรทุกผู้โดยสาร (Cabin Factor) ให้ถึง 80% จากปัจจุบันอยู่ที่เฉลี่ย 75% ซึ่งจะส่งผลให้บริษัทมีรายได้เพิ่มอีก 5% โดยไม่มีค่าใช้จ่ายเพิ่มเนื่องจากเป็นการขายที่นั่งว่างให้ได้มากขึ้น
รวมถึงร่วมมือกับสายการบินพันธมิตรในการทำ Code Sharing เพิ่มขึ้น ซึ่งมีกว่า 10 สายการบินโดยจะพยายามเพิ่มสัดส่วนรายได้จาก Code Sharing จากปัจจุบันที่มีเพียง 5% ให้เป็น 20-25% ให้เร็วที่สุด ถือเป็นสัดส่วนรายได้การทำ Code Sharing เทียบเท่ากับสายการบินชั้นนำอื่น ๆ
นอกจากนี้ ล่าสุด เมื่อวันที่ 8 ส.ค.ทางบริษัทได้ใช้ระบบการบริหารราคาใหม่ (Fare Management System) ซึ่งจะทำให้ปรับราคาขายได้รวดเร็วทันสถานการณ์ รับรู้ราคาคู่แข่งทุกวัน สามารถปรับราคาตามกลยุทธ์ได้อย่างรวดเร็ว และระบบการบริหารเครือข่ายเส้นทางบิน (Network Management &amp; Optimization) การวางแผนฝูงบิน (Fleet Plan) ซึ่งจะเริ่มปรับเวลาให้สามารถเชื่อมต่อเที่ยวบินได้ดีขึ้น โดยขณะนี้บริษัทมีการวางแผนตารางบินล่วงหน้า 4 ฤดูแล้ว โดยวางแผนไปจนถึงตารางบินฤดูหนาวปี 61 โดยประเมินว่าการใช้ระบบใหม่จะเพิ่มรายได้ 2-3% โดยทุก 1% ที่เพิ่มขึ้นจะเท่ากับประมาณ 1.5 พันล้านบาท ซึ่งจะเริ่มเห็นผลหลังจากนี้ประมาณ 3 เดือน
“การบินไทย ได้ผ่านไตรมาสที่แย่ที่สุดของปีซึ่งเป็นช่วง Low Season ซึ่งเป็นช่วงที่เหนื่อยที่สุดของสายการบินมาแล้ว ทั้งนี้แม้ผู้โดยสารในไตรมาส 2 จะเพิ่มขึ้น 3% อัตราบรรทุกผู้โดยสาร (Cabin Factor) เพิ่มขึ้น 2% แต่รายได้และกำไรเพิ่มไม่มากนัก เนื่องจากราคาน้ำมันลดลง ทำให้สายการบินต่างๆ มีการลดค่าโดยสารเพื่อแข่งขันกันมาก แต่ถือว่าบริษัทมีความสามารถทางการขายเพิ่มมากขึ้น” นายจรัมพร กล่าว
ส่วนกรณีเกิดเหตุระเบิดในหลายพื้นที่ของไทยนั้น หลายประเทศออกคำเตือนนักท่องเที่ยวของตัวเองให้ระมัดระวัง เช่น ญี่ปุ่น ออสเตรเลีย ยุโรป ซึ่งเป็นตลาดหลักของการบินไทย แต่ไม่ได้ห้ามเดินทาง โดยจะต้องติดตามสถานการณ์ เพราะทั้งภูเก็ตและหัวหินเป็นแหล่งท่องเที่ยวสำคัญ ซึ่งระยะสั้นยังไม่มีผลกระทบ ไม่มีการยกเลิกการเดินทางและหากหลังจากนี้เหตุการณ์นิ่งไม่มีอะไรเพิ่มเติมไม่น่ามีปัญหาอะไร ต่างประเทศมองเป็นเหตุการณ์ภายในประเทศ